
I.

Charakteristika

1. Nebezpečenstvo pádu pri zásahu nie je možné absolútne vylúčiť. Riziko pádu  však vždy treba znížiť s ohľadom na bezpečnosť zasahujúcich hasičov.               Za nebezpečný môžeme považovať každý pád z výšky nad 1,5 metra a pád do nebezpečného prostredia.

2. Charakteristika a príčiny pádu: 

a) strata rovnováhy – zmenou vlastností povrchu zásahových ciest a nástupných plôch hasiacou látkou alebo poveternostnými vplyvmi, tlakovou vlnou alebo účinkom reaktívnej sily prúdnic,

b) nedostatočné zaistenie – ide predovšetkým o podcenenie nebezpečenstva pádu, nedbanlivosť alebo chyby pri istení a zaisťovaní, nedostatočné alebo nesprávne sebazaistenie, ktoré môže pri zachytení pádu spôsobiť strhnutie istiaceho alebo znemožnenie zachytenia pádu,

c) strata nervovo-svalovej koordinácie – z dôvodu strachu alebo vyčerpania,

d) strhnutie predmetmi – pri rozoberaní a odstraňovaní konštrukcií, zasiahnutí ďalších osôb strhnutými predmetmi alebo práca s predmetmi počas silného vetra,

e) poveternostné vplyvy – ide o silný, hlavne nárazový vietor alebo zmenu smeru vetra, vytváranie námrazy na povrchu konštrukcií, na hasičskej technike a vecných prostriedkoch za mrazu,

f) strata orientácie – za zníženej viditeľnosti (napríklad pri zadymení)                   v neznámom teréne alebo vo veľmi členitom teréne alebo v objekte, neoznačené prekážky, priehlbiny, málo únosné alebo úzke konštrukcie na zásahových cestách,

g) preborenie – hrozí na konštrukciách s nedostatočnou únosnosťou alebo        so zníženou únosnosťou alebo pôsobením zásahu (napríklad premočenie konštrukcií); mimoriadne nebezpečné sú narušené strešné konštrukcie a stropy, stohy, silá, zamrznuté vodné plochy, stavby, rekonštrukcie                 a  premočené konštrukcie,

h) zrútenie konštrukcií – pri pohybe alebo pri práci na narušených alebo inak nestabilných konštrukciách; nebezpečné je tiež strhnutie konštrukcií a predmetov, ktoré boli použité ako kotviace body alebo ako body postupového istenia.

3. Nebezpečenstvo pádu zvyšuje slabá viditeľnosť, silný vietor alebo nárazový vietor a klzký povrch, nesprávna obsluha hasičskej výškovej techniky a nesprávne používanie vecných prostriedkov pri práci vo výškach.

II.

Predpokladaný výskyt

Nebezpečenstvo pádu hrozí predovšetkým pri zásahoch hasičských jednotiek 

a) na technologických zariadeniach,
b) v skladoch sypkých hmôt a steblovitých plodín,
c) na rekonštrukciách a budovách vo výstavbe,
d) v členitom teréne alebo v málo únosnom teréne,
e) v blízkosti vodných tokov,
f) v prípade nádrží s kvapalinami,
g) v blízkosti priehlbín.

III.

Ochrana

1. Charakter zásahu hasičských jednotiek neumožňuje dodržiavanie všetkých všeobecne platných bezpečnostných predpisov na zníženie nebezpečenstva pádu. Nebezpečenstvo pádu možno znížiť dodržiavaním cvičebného poriadku, zásad taktiky, odbornou prípravou hasičov a správnym používaním výškovej techniky. Z hľadiska taktiky hasičských jednotiek pri zásahu spočíva ochrana životov a zdravia hasičov pred nebezpečenstvom pádu predovšetkým v dodržiavaní týchto zásad: 

a) dodržiavanie taktických postupov pre jednotlivé druhy zásahov (počas silného vetra, mrazu a podobne),

b) posúdenie prieskumom na mieste zásahu, či nehrozí nebezpečenstvo pádu a určenie spôsobu zaisťovania bezpečnosti hasičov a zachraňovaných osôb vzhľadom na príslušné vybavenie a vycvičenosť zasahujúcej jednotky,

c) vytvorenie podmienok na organizovaný pohyb a bezpečný pohyb na mieste zásahu; podľa možnosti určiť čo najbezpečnejšie zásahové cesty a únikové cesty; zabezpečiť osvetlenie a odvetranie zásahových ciest, označenie prekážok na zásahových cestách, uzavretie alebo ohraničenie nebezpečných priestorov,

d) správne použitie, nasadenie a ukotvenie výškovej techniky a vecných prostriedkov na prácu vo výškach a rešpektovanie ich technických parametrov; veliteľ zásahu môže rozhodnúť o nedodržaní technických podmienok hasičskej techniky a vecných prostriedkov, ak hrozí nebezpečenstvo z oneskorenia pri záchrane života osôb,

e) stanovenie spôsobu istenia hasičov bezprostredne ohrozených pádom alebo preborením (vybavenie osobnými ochrannými pracovnými prostriedkami          a vecnými prostriedkami),

f) sledovanie únosnosti alebo sprievodných znakov zrútenia konštrukcií; pri zásahu brať do úvahy možnosť zrútenia konštrukcií.

2.  Ochranné prostriedky a ďalšie zariadenia: 

a)  osobné ochranné pracovné prostriedky príslušníka,
b) hasičská technika a vecné prostriedky na odvetranie zásahových ciest, ich osvetlenie a podobne,

c) hasičská technika a vecné prostriedky na prácu vo výškach, vodiace laná, prostriedky na označenie a na ohraničenie prekážok. 

